Objava spremenjenega enotnega dokumenta po odobritvi manjše spremembe v skladu z drugim pododstavkom člena 53(2) Uredbe (EU) št. 1151/2012

(2020/C 208/06)

Evropska komisija je odobrila to manjšo spremembo v skladu s tretjim pododstavkom člena 6(2) Delegirane uredbe Komisije (EU) št. 664/2014 (1).

Zahtevek za odobritev te manjše spremembe je na vpogled v zbirki podatkov Komisije eAmbrosia.

ENOTNI DOKUMENT

„Mela di Valtellina“

EU št.: PGI-IT-0574-AM01 – 17.2.2020

ZOP ( ) ZGO (X)

1. Ime

„Mela di Valtellina“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.6 – Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

Jabolka „Mela di Valtellina“ se pridelujejo iz naslednjih sort: red delicious, golden delicious in gala. Ob sprostitvi v porabo imajo naslednje lastnosti: red delicious: debelejša lupina, ki ni voščena, je sijoče živo rdeče barve, pri čemer prevladujoča barva prekriva več kot 80 % površine, ki je gladka, brez sledu rjaste barve ali maščob ter dobro prenaša rokovanje. Sadeži imajo podolgovato obliko prisekanega stožca s petdelnim peščiščem, v prerezu so peterokotne oblike. Najmanjši premer je 65 mm. Najnižja vsebnost sladkorja je višja od 10° Brix. Meso: belo, s srednje močnim vonjem po jabolku. Značilen je izrazit vonj po medu, jasminu in marelici. Jabolka so močno hrustljava in sočna. Prevlada sladek okus, vendar ravno prav kisel. Vonj je srednje močan. Grenkosti ni zaznati. Trdota mesa je najmanj 5 kg/cm2. Sorta golden delicious ima naslednje značilnosti: lupina, ki ni voščena, je ob zrelosti močno rumene barve, na strani, ki je izpostavljena soncu, včasih rožnata, včasih so prisotni rjasti madeži, slabo prenaša rokovanje. Sadeži imajo okroglo ali podolgovato obliko prisekanega stožca, ki je v prečnem prerezu rahlo rebrasta. Najmanjši premer je 65 mm. Najnižja vsebnost sladkorja je višja od 11,5° Brix. Meso je smetanove barve z izrazitim vonjem po jabolku, srednje čvrsto, hrustljavo in sočno, moknatosti skoraj ni zaznati. Sadeži se odlikujejo po sladkosti, vendar je zaznati tudi precejšnjo kislost, ki jim daje svežino. Vonj po jabolku je srednje izrazit. Grenkosti ni zaznati. Trdota mesa je najmanj 5 kg/cm2. Sorta gala ima naslednje značilnosti: lupina je sijoče rdeče barve, in sicer pri standardu rdeča barva prekriva najmanj 30 % površine, pri izboljšanih klonih pa celo 65 %. Ima obliko kratkega prisekanega stožca, z dokaj poudarjenim petdelnim peščiščem. Najmanjši premer je 65 mm. Najnižja vsebnost sladkorja je višja od 11° Brix. Meso je smetanove barve s srednje izrazitim vonjem. Jabolka so srednje čvrsta in izredno sočna, moknatosti ni zaznati. Okus je sladek, rahlo kisel, s prijetnim srednje močnim vonjem. Grenkosti ni zaznati. Trdota mesa je najmanj 5 kg/cm2. V porabo se sprostijo sadeži kategorij kakovosti „Ekstra“ in „I“.

3.3 Krma (samo za proizvode živalskega izvora) in surovine (samo za predelane proizvode)

–

3.4 Posebne faze proizvodnje, ki jih je treba izvajati na opredeljenem geografskem območju

Proizvodne dejavnosti se morajo izvajati na opredeljenem geografskem območju.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Jabolka „Mela di Valtellina“ se sprostijo v porabo v zabojčkih iz valovitega kartona, na kartonastih pladnjih, v teleskopskih kartonastih embalažah (traypak), lesenih zabojčkih, plastičnih zabojčkih za ponovno uporabo, zaprti embalaži z nekaj sadeži (na pladnjih, v kartonskih embalažah in vrečkah).

3.6 Posebna pravila za označevanje proizvoda, za katerega se uporablja registrirano ime

Na zaprti embalaži ali na posameznih sadežih mora biti s pisavo, večjo kot pri vseh drugih napisih, jasno in popolnoma čitljivo zapisano ime „Mela di Valtellina“, ki mu sledi navedba „Indicazione Geografica Protetta“ (Zaščitena geografska označba) ali kratica „IGP“ (ZGO). Če se uporabljajo nalepke za posamezne sadeže, mora biti tako označenih najmanj 50 % sadežev v posamezni embalaži. Če sadeži nimajo nalepk, morajo biti pakirani v zaprtih in zapečatenih embalažah. Logotip sestavlja ime „Mela di Valtellina“, ki mu sledi zapis „Indicazione Geografica Protetta“. Uporabiti je treba rdečo (pantone red 032), zeleno (pantone 355) in črno (100 %) barvo. Uporabljena pisava je Futura Bold.

4. Jedrnata opredelitev geografskega območja

Območje pridelave jabolk „Mela di Valtellina“ zajema naslednje občine pokrajine Sondrio: Albosaggia, Andalo Valtellino, Ardenno, Berbenno di Valtellina, Bianzone, Buglio in Monte, Caiolo, Castello dell’Acqua, Castione Andevenno, Cedrasco, Cercino, Chiavenna, Chiuro, Cino, Civo, Colorina, Cosio Valtellino, Dazio, Delebio, Dubino, Faedo Valtellino, Forcola, Fusine, Gordona, Grosio, Grosotto, Lovero, Mantello, Mazzo di Valtellina, Mese, Mello, Montagna in Valtellina, Morbegno, Novate Mezzola, Piateda, Piantedo, Piuro, Poggiridenti, Ponte in Valtellina, Postalesio, Prata Camportaccio, Rogolo, Samolaco, San Giacomo Filippo, Sernio, Sondalo, Sondrio, Spriana, Talamona, Teglio, Tirano, Torre di Santa Maria, Tovo di Sant’Agata, Traona, Tresivio, Verceia, Vervio, Villa di Chiavenna in Villa di Tirano.

5. Povezava z geografskim območjem

Posebnost območja pridelave jabolk „Mela di Valtellina“ je ugodna izpostavljenost doline Valtellina. Dolina teče od vzhoda proti zahodu, na severu jo ščitijo Retijske Alpe, na jugu pa Orobske Predalpe. Podnebje je zato izredno milo, saj je prisoten fen, topel in suh veter, ki povzroča hitro naraščanje temperatur in strm padec zračne vlage. Dolina se z 200 m nadmorske višine dviguje vse do 900 m, zato so sadovnjaki dobro izpostavljeni svetlobi in dobro prezračevani. Večina sadovnjakov je zasajenih na razgibanih in prepustnih naplavinskih usedlinah, kjer tako rekoč ni zastajanja vode, tla pa so kiselkasta ali kisla.

Pri organoleptični analizi se je pokazalo, da je vsem trem sortam jabolk „Mela di Valtellina“ skupno čvrsto, trdno, hrustljavo in aromatično meso. Natančneje,

— meso sorte gala je dokaj čvrsto, izredno sočno in ni moknato. Okus je sladek, rahlo kisel in ni grenak, vonj pa je prijeten in srednje izrazit,

— sorta golden delicious ima srednje čvrsto, hrustljavo in sočno meso, ki ni moknato. Je sladkega okusa in izrazitega vonja,

— sorta red delicious ima izrazit vonj z notami medu, jasmina in marelice. Meso je zelo čvrsto, hrustljavo in sočno. Vonj je srednje izrazit.

Druge značilnosti so zelo izrazita barva in podolgovata oblika sadežev, ki je izredno privlačna; te lastnosti so toliko bolj izražene zaradi izpostavljenosti soncu, ki je posledica lege doline, opisane v točki 4.

Sloves jabolk „Mela di Valtellina“ sega v obdobje po drugi svetovni vojni, sčasoma pa se je še okrepil zaradi prizadevanj različnih kmetijskih zadrug, ki so v sodelovanju z univerzitetnimi inštituti, ki se posebej posvečajo gojenju jabolk, pripomogle k uveljavitvi gojenja jabolk v dolini Valtellina. Že leta 1968 je bil v kraju Ponte in Valtellina pod pokroviteljstvom Società Orticola Italiana (italijansko vrtnarsko društvo) organiziran „drugi nacionalni simpozij o gorskem sadjarstvu“, ki mu je leta 1983 sledil „simpozij o izbiri sort in izboljšanju gorskega sadjarstva“. Gojenje jablan temelji na številnih tradicionalnih in uveljavljenih praksah. Te prakse se danes uporabljajo pri komercialnem gojenju jabolk, ki se je sčasoma razvilo v enega glavnih stebrov gospodarstva doline. Povezano je s številnimi drugimi dejavnostmi, kot so mehanizacija, namakalni sistemi, dobava tehnične opreme, storitve trženja, pakiranje in prevozne dejavnosti. Sloves gojenja jabolk v dolini Valtellina je privabil tudi pomembne naložbe. Tak primer je namakalni sistem, s katerim namakajo 2 000 ha površin, upravlja pa ga Consortio Sponda Soliva. Postavljen je bil v 70-ih letih prejšnjega stoletja, financiran pa je bil s posojili EKUJS. Ta jabolka so zaradi odlik območja pridelave sčasoma postala vse bolj priljubljena pri potrošnikih. Ker ta dolina med alpskimi dolinami, v katerih se ukvarjajo s sadjarstvom, edina teče od vzhoda proti zahodu, je njeno območje bolj izpostavljeno soncu, kar lupini sadežev daje značilnosti, opisane v točki 3.2. Površinska oblikovanost območja, ki zagotavlja odlično izpostavljenost sončni svetlobi, skupaj z velikimi temperaturnimi razlikami med dnevom in nočjo, nesprijetimi tlemi, v katerih ne zastaja voda, ter uravnoteženo razporeditvijo padavin, kar pomeni, da se lupina sadeža izmenično omoči in posuši, zagotavljajo najugodnejše pogoje za zorenje jabolk, ki imajo čvrsto in hrustljavo meso ter nekoliko podolgovato in rahlo rebrasto obliko. Tri sorte, zajete z geografsko označbo, predstavljajo najboljše, kar ponuja pridelava jabolk v Valtellini. Prav te tri sorte (golden delicious, red delicious in gala) so tudi najbolj priljubljene pri potrošnikih in pridelovalcih, saj bolj kot katera koli druga sorta izražajo značilnosti območja, tudi tiste, na katere vplivajo človeški dejavniki. Posebna narava tal, znanje in spretnosti pridelovalcev, ki so skozi čas ohranili tehnike gojenja ob spoštovanju in varovanju dolin in gora, ter prizadevanja pridelovalcev, ki že od 80-ih let prejšnjega stoletja potrošnike seznanjajo s kakovostjo svojih jabolk z jasnimi navedbami na embalaži, pri čemer poudarjajo, da jabolka izvirajo iz doline Valtellina, so prispevali k temu, da ima ta proizvod širok krog potrošnikov v Italiji in tudi v tujini. To potrjuje tudi dejstvo, da se jabolka „Mela di Valtellina“ prodajajo tako v supermarketih kot v specializiranih trgovinah, kjer so med najbolj cenjenimi proizvodi. Povprečna proizvodna cena na kilogram se je s 85 ITL za sorto golden delicious in 80 ITL za sorto red delicious leta 1968 povzpela na 105 oziroma 110 ITL leta 1974. Do leta 1979, v samo nekaj letih, je cena narasla za trikrat, tako da je bilo treba za kilogram jabolk golden delicious odšteti 330 ITL, za sorto red delicious pa 420 ITL. V desetletju po letu 1987 je bila povprečna cena za kilogram 680 ITL oziroma 830 ITL. Od leta 1996 so cene še naprej rasle, leta 2006 je bila tako cena jabolk golden delicious 0,31 EUR/kg, za red delicious in gala pa 0,37 EUR/kg. V povprečju so bile zgoraj navedene cene za vse tri sorte za najmanj deset odstotkov višje od nacionalnega povprečja za isto sorto.

Sklic na objavo specifikacije

(drugi pododstavek člena 6(1) te uredbe)

Celotno besedilo specifikacije proizvoda je na voljo na spletnem naslovu

http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijsko, živilsko in gozdarsko politiko (www.politicheagricole.it), kjer izberete „Qualità“ (v zgornjem desnem kotu zaslona), nato „Prodotti DOP IGP STG“ (ob robu na levi strani zaslona) in nazadnje „Disciplinari di Produzione all’esame dell’UE“.

(1) UL L 179, 19.6.2014, str. 17.